## Les Arts estrena ‘Va de Bach’, un espectacle per a tota la família

*** Recomanat per a majors de 4 anys, la companyia Aracaladanza estrena esta imaginativa proposta en els principals teatres espanyols
* A més de les funcions didàctiques, Les Arts ha programat una sessió per al públic familiar el dissabte 18 de gener a les 12:00 hores**

El Palau de les Arts Reina Sofia presenta ‘Va de Bach’, un projecte de la companyia Aracaladanza juntament amb el Teatro Real del Retiro, que conjumina dansa, imaginació i la música del genial compositor en un espectacle per a tota la família que es representarà en el Teatre Martín i Soler del 16 al 18 de gener.

‘Va de Bach’ es basa en una idea d’Enrique Cabrera, fundador de la companyia que, a través d’un discurs coreogràfic guiat per la música de Bach, submergix l’espectador en l’univers d’un dels grans genis de la història, l’obra “més que bellesa creativa, més que perfecció tècnica, més que profunditat intel·lectual és puresa espiritual i absoluta imaginació”.

Cinc ballarins, uns globus que canten, un goril·la sorprenent o una mà gegant són algunes de les sorpreses que faran volar la imaginació de grans i menuts al ritme del compositor barroc Johann Sebastian Bach. Emoció i riures se citen en un somni escènic que, com a tal, no té estructura argumental i narrativa convencional amb el propòsit de despertar la imaginació.

Les Arts oferirà una doble sessió didàctica d’esta proposta els dies 16 i 17 de gener a les 10:00 hores i a les 12:00 hores. A més, el dissabte 18 de gener, el Teatre Martín i Soler acollirà una sessió oberta al públic familiar amb entrades amb un preu de 15 euros per a adults i de 12 euros xiquets. L’espectacle, amb una duració aproximada de 55 minuts, està recomanat per a majors de 4 anys.

**‘Va de Bach’**

El reconegut compositor espanyol, Luis Miguel Cobo, ha realitzat l’adaptació d’algunes de les peces del mestre alemany i els ha donat el caràcter necessari depenent del moviment i moment de la funció.  
   
El cos artístic de ‘Va de Bach’ el conformen cinc ballarins de la companyia: Carolina Arija, Jonatan de Luis, Jimena Trueba, Aleix Rodríguez i Lydia Martínez, juntament amb la participació de Carla Maró.

La companyia Aracaladanza, reconeguda mundialment pel seu llenguatge escènic de gran qualitat, atresora importants reconeixements a la seua trajectòria com el Premi Nacional de Teatre per a la Infància i la Joventut o diversos premis de la Fira Europea de Teatre per a Xiquets i Xiquetes, a més de diversos Premis MAX.

Fecha: 14/01/2025